b'\n_START_ARTICLE_\nVolkswagen Kupla\n_START_SECTION_\nPatenttikiista\n_START_PARAGRAPH_\n1930-luvun lopulla KdF-Wagenin lopullisten prototyyppien valmistuessa Tatralla huomattiin Porschen hy\xc3\xb6dynt\xc3\xa4neen heid\xc3\xa4n kehitt\xc3\xa4mi\xc3\xa4\xc3\xa4n ratkaisuja. Yht\xc3\xa4l\xc3\xa4isyytt\xc3\xa4 havaittiin erityisesti Tatra T97:n ja hieman vanhemman V 570:n kanssa. Selkeit\xc3\xa4 patenttirikkomuksia havaittiin yksitoista, ja Tatra alkoi per\xc3\xa4t\xc3\xa4 hyvityst\xc3\xa4 oikeusteitse. Porsche pyrki sopimaan asiaa Tatran kanssa neuvottelemalla, mutta Hitler ilmoitti ratkaisevansa ongelman itse. N\xc3\xa4in k\xc3\xa4vikin vuonna 1938 Saksan miehitetty\xc3\xa4 T\xc5\xa1ekkoslovakian Sudeettialueet, mukaan lukien Tatran tehtaat Kop\xc5\x99ivnicessa._NEWLINE_Vuoden 1939 Berliinin auton\xc3\xa4yttelyss\xc3\xa4 Saksan m\xc3\xa4\xc3\xa4r\xc3\xa4ysvalta konkretisoitui, kun Tatra T97 poistettiin n\xc3\xa4yttelyst\xc3\xa4 ennen avajaisia. Vaikka se ei suoranaisesti ollutkaan samaa koko- ja hintaluokkaa KdF-Wagenin kanssa, autojen tekniset ja muotoilulliset yht\xc3\xa4l\xc3\xa4isyydet olivat saksalaisille kiusallisen ilmeisi\xc3\xa4. Samana vuonna T97:n valmistus m\xc3\xa4\xc3\xa4r\xc3\xa4ttiin lopetettavaksi._NEWLINE_Toisen maailmansodan j\xc3\xa4lkeen vanha patenttikiista nostettiin j\xc3\xa4lleen esille. Oikeuden p\xc3\xa4\xc3\xa4t\xc3\xb6s saatiin lopulta vuonna 1961, jolloin Volkswagen tuomittiin maksamaan hyvityksen\xc3\xa4 patenttirikkomuksesta kolme miljoonaa Saksan markkaa. Summaa voi pit\xc3\xa4\xc3\xa4 pienen\xc3\xa4, kun sit\xc3\xa4 vertaa Kuplan 21 miljoonan kappaleen valmistusm\xc3\xa4\xc3\xa4r\xc3\xa4\xc3\xa4n.\n_START_SECTION_\nYleist\xc3\xa4\n_START_PARAGRAPH_\nKupla oli suunniteltu Saksan autobahneille, ja sill\xc3\xa4 pystyi ajamaan huippunopeutta jopa tunteja ilman pelkoa moottorin ylikuumenemisesta. Ilmaj\xc3\xa4\xc3\xa4hdytys ei tarjonnut kovin hyv\xc3\xa4\xc3\xa4 l\xc3\xa4mmityslaitetta, mutta poisti huolen j\xc3\xa4\xc3\xa4hdytysnesteen j\xc3\xa4\xc3\xa4tymisest\xc3\xa4 pakkasella. T\xc3\xa4m\xc3\xa4 yhdistettyn\xc3\xa4 aikanaan suuren 15" rengaskoon tuomaan hyv\xc3\xa4\xc3\xa4n etenemiskykyyn auraamattomassa lumihangessa teki Kuplasta eritt\xc3\xa4in suositun 1950-luvun Suomessa._NEWLINE_Tuontis\xc3\xa4\xc3\xa4nn\xc3\xb6stelyn ollessa Suomessa voimassa aina 1960-luvun alkupuolelle joutui uutta Kuplaa jonottamaan jopa vuosia ja v\xc3\xa4h\xc3\xa4n k\xc3\xa4ytetyst\xc3\xa4 saattoi saada uutta paremman hinnan. Lains\xc3\xa4\xc3\xa4d\xc3\xa4nt\xc3\xb6 mahdollisti tietyille ty\xc3\xb6ntekij\xc3\xa4ryhmille niin sanottujen merimiesautojen tuonnin kiinti\xc3\xb6iden ulkopuolelta. N\xc3\xa4ist\xc3\xa4 suurin osa oli kysyttyj\xc3\xa4 kuplavolkkareita._NEWLINE_Kuplan valmistusajan alkupuolella 1950\xe2\x80\x9360-luvuilla oli hyvin tavallista ett\xc3\xa4 pikkuauton moottori kesti vain n. 100 tkm. Volkswagenin j\xc3\xa4lleenmyyj\xc3\xa4 organisoi k\xc3\xa4tev\xc3\xa4sti toimivan vaihtokonej\xc3\xa4rjestelm\xc3\xa4n. My\xc3\xb6hemmin moottorin vaihtamisessa j\xc3\xa4rjestettiin n\xc3\xa4yt\xc3\xb6sluontoisia kilpailuja, nopeimmat alan harrastajat vaihtoivat ne jopa muutamassa minuutissa paikalleen._NEWLINE_Kuplavolkkarissa on kantava pohjalevy ja erillinen kori. T\xc3\xa4m\xc3\xa4 mahdollistaa korin vaihtamisen helposti ja erilaisia avonaisia hiekkakirppuja tai urheiluautokopioita tulikin rakennussarjoina markkinoille 1960-luvulta alkaen._NEWLINE_Kuplassa on v\xc3\xa4\xc3\xa4nt\xc3\xb6sauvajousitus (poikkeuksena 1302/03-mallit, joissa on edess\xc3\xa4 MacPherson-tyyppinen joustintukijousitus)._NEWLINE_Tehdas k\xc3\xa4ytti Kuplasta mallimerkint\xc3\xa4\xc3\xa4 Typ 1. Typ 2 oli tylpp\xc3\xa4keulainen pakettiauto, Typ 3 1960-luvun isompi 1500/1600-malli ja Typ 4 1970-luvun iso 411/412-malli._NEWLINE_Kuplaa on valmistettu Saksan lis\xc3\xa4ksi Australiassa, Etel\xc3\xa4-Afrikassa, Brasiliassa ja Meksikossa. Heinolassa kokosi Wihuri-Yhtym\xc3\xa4 1960-luvun lopussa 48 kappaleen koe-er\xc3\xa4n. Avokuplat kokosi sama Karmannin koripaja Saksassa, joka teki Kuplaan perustuvat Karmann Ghia -coupemallit._NEWLINE_Vaikka Volkswagenin vuonna 1974 esittelem\xc3\xa4 Golf -malli ei suoranaisesti olekaan Kuplan seuraaja eik\xc3\xa4 tehdas virallisesti asiaa n\xc3\xa4in ilmaissutkaan, se kuitenkin peri silt\xc3\xa4 paikkansa yhti\xc3\xb6n t\xc3\xa4rkeimp\xc3\xa4n\xc3\xa4 myyntivalttina. Kupla oli 1970-luvulla auttamattomasti vanhentunut ja uusi automalli oli yhti\xc3\xb6lle elint\xc3\xa4rke\xc3\xa4.'